Ακόμα στενότερη γίνεται η σχέση των Windows 10 με το Linux, με τη Microsoft να εργάζεται να φέρει ένα πλήρες Linux kernel στο κορυφαίο της λειτουργικό σύστημα.

Όπως ανακοίνωσε η εταιρεία, μέσα από τον File Explorer, θα είναι δυνατή η πρόσβαση σε αρχεία συστημάτων που τρέχουν κάποια έκδοση του Linux που υποστηρίζεται επίσημα. Κάτι τέτοιο είναι εφικτό ήδη από την έκδοση 1903 των Windows 10, όχι όμως σε επίπεδο File Explorer που κάνει την όλη διαδικασία αρκετά πιο εύκολη. Με βάση την εικόνα που δημοσίευσε η Microsoft στο επίσημο blog της, η επιλογή "Linux" με τη γνωστή μασκότ Tux θα εμφανίζεται στο αριστερό μέρος της διαχείρισης αρχείων, κάτω από τις επιλογές πρόσβασης σε οδηγούς που διαθέτει ο τοπικός υπολογιστής αλλά και σε όποιους άλλους βρίσκονται σε κοινό δίκτυο με τα κατάλληλα δικαιώματα.

Μέχρι σήμερα, η Microsoft έχει φέρει το Linux εντός των Windows 10 με διαφόρους τρόπους, μια κίνηση που μόλις πριν λίγα χρόνια θα φαινόταν αδιανόητη. Η αρχή έγινε πριν 4 χρόνια με την ενσωμάτωση του σχετικού Windows subsystem μέσα στο λειτουργικό και τη δυνατότητα bash shell σε συνεργασία με το Ubuntu αλλά και την παρουσίαση ενός νέου app command line με την ονομασία Windows Terminal. Στο Windows Store είναι διαθέσιμες πλέον εκτός από το Ubuntu, τα binaries των SUSE Linux και Fedora που στόχο έχει μεταξύ άλλων να καταστήσει τα Windows την καλύτερη επιλογή για ανάπτυξη εφαρμογών κάθε είδους.

Η λειτουργία πρόσβασης σε file systems linux συστημάτων μέσω του File Explorer των Windows 10 είναι από σήμερα διαθέσιμη για δοκιμή στην έκδοση 19603 για τους Windows Insiders και τους επόμενους μήνες αναμένεται να διατεθεί σε όλους τους χρήστες του λειτουργικού συστήματος.

Windows Blog